3 माह में छठी बार बदला पीएमओ
स्थानीयराजकीय अस्पताल के पीएमओ का पद सरकार के लिए खिलवाड़ का विषय बन गया है। विशेषज्ञों के बावजूद मरीजों को रेफर किए जाने का केंद्र बन चुके अस्पताल की व्यवस्था में सुधार की बजाय बार-बार पीएमओ बदल दिया जाता है। निदेशालय ने तीन माह में छठी बार पीएमओ बदलते हुए श्रीनगर के बीसीएमअो डाॅ. आरके गुप्ता को इस पद पर नियुक्त कर दिया। भ्रष्टाचार के आरोपों से घिरने के बावजूद दूसरी बार पीएमओ बनाए गए डॉ. जगदीश माहेश्वरी अभी कार्यभार भी ग्रहण नहीं कर पाए कि विरोध के चलते सरकार का इरादा बदल गया।
अस्पताल के पीएमओ डॉ. प्रदीप माथुर के सेवानिवृत्त होने के बाद सरकार ने डॉ. जगदीश माहेश्वरी को पीएमओ बनाया था लेकिन उनके द्वारा अस्पताल में घोर अनियमितताएं बरतने और मनमानी करने की शिकायतें स्वास्थ्य मंत्री राजेंद्र राठौड़ के पास पंहुचने पर स्वास्थ्य विभाग ने सर्जन डॉ. सुभाष जैन को पीएमओ मनोनीत किया लेकिन उन्होंने अस्वस्थता का बहाना करते हुए छुट्टी ले ली और अपनी टोपी अस्थि रोग विशेषज्ञ डॉ. अशोक शर्मा के सिर रखवा कर खुद फ्री हो गए। डॉ. शर्मा ने छुटि्टयां तो नहीं ली लेकिन पीएमओ का चार्ज भी नहीं लिया और अपने रसूखों का इस्तेमाल करते हुए पीएमओ का ताज डॉ. आर.एन. माथुर के सिर पर रखवा दिया।
डॉ. माथुर हालांकि अस्पताल में कार्यरत डॉ. माहेश्वरी, डॉ. अशोक शर्मा, डॉ. सुभाष जैन, डॉ. एन.के. माहेश्वरी, डॉ. मधु शर्मा, डॉ. विनय कपूर और डॉ. जयसिंह भाटी से जूनियर हैं लेकिन फिर भी उन्होंने पीएमओ का पदभार गत माह ग्रहण कर लिया। उन्हें अपने जूनियर होने का अंदाजा तब हुआ जब उन्होंने स्टाफ की मीटिंग रखी जिसमें सीनियर विशेषज्ञ एक भी डॉक्टर नहीं आया। गत सप्ताह राज्य के स्वास्थ्य निदेशक ने अचानक पीएमओ डॉ. माथुर के स्थान पर पुन: डॉ. जगदीश माहेश्वरी को पीएमओ बना दिया जिसका वापिस चारों तरफ से विरोध होने लगा क्योंकि डॉ. माहेश्वरी आज तक भी भ्रष्टाचार निरोधक विभाग में उनके और पूर्व पीएमओ डॉ. प्रदीप माथुर के विरुद्ध लंबित प्राथमिकी नंबर 97/2015 से बरी नहीं हुए हैं। संभवत: डॉ. जगदीश माहेश्वरी के विरुद्ध वापिस शिकायतें निदेशालय पंहुचने पर निदेशक ने डॉ. माहेश्वरी के पीएमओ का पदभार ग्रहण करने से पूर्व ही लगातार 3 माह में छठी बार बुधवार को श्रीनगर के ब्लॉक सीएमओ डॉ. आर.के. गुप्ता को स्थानीय अस्पताल का पीएमओ मनोनीत कर दिया। डॉ. गुप्ता भी 150 बेडेड स्थानीय अस्पताल में कार्यरत उनसे वरिष्ठ 8 विशेषज्ञ चिकित्सकों तथा 4 सीनियर मेडिकल ऑफिसर अधिकारियों के कारण पीएमओ का पदभार ग्रहण करने के इच्छुक नहीं बताए जाते।
एमआरएसकी बैठक आज : राजकीयअस्पताल की मेडिकेयर रिलीफ सोसायटी की बैठक गुरुवार दोपहर 2 बजे अस्पताल परिसर में होगी। चिकित्सा प्रभारी अधिकारी डॉ. आर.एन. माथुर के अनुसार बैठक में विधायक रामनारायण गुर्जर तथा कलक्टर की अध्यक्षता में आयोजित की जाएगी।
hin_Deva hin_Deva hin_Deva hin_Deva hin_Deva